title: 2013/303/EÚ: Rozhodnutie Rady z  29. mája 2013 o podpise v mene Únie a predbežnom vykonávaní Protokolu, ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018)#Protokol, ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018)

text:
               22.6.2013

               SK

               Úradný vestník Európskej únie

               L 170/1

         ROZHODNUTIE RADY
   z 29. mája 2013
   o podpise v mene Únie a predbežnom vykonávaní Protokolu, ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018)
   (2013/303/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Rada prijala 17. marca 2008 nariadenie (ES) č. 242/2008 o uzavretí Dohody o partnerstve v sektore rybolovu medzi Európskym spoločenstvom na jednej strane a Republikou Pobrežia Slonoviny na strane druhej (1) (ďalej len „dohoda o partnerstve“).

               (2)

               Nakoľko platnosť súčasného protokolu k dohode o partnerstve skončí 30. júna 2013, Rada oprávnila Komisiu, aby rokovala o novom protokole, ktorým sa plavidlám Únie udeľujú rybolovné možnosti vo vodách, ktoré patria pod suverénnu moc alebo súdnu právomoc Republiky Pobrežia Slonoviny, pokiaľ ide o rybolovné záležitosti (ďalej len „nový protokol“). Na záver týchto rokovaní bol nový protokol parafovaný 9. januára 2013.

               (3)

               S cieľom zaistiť pokračovanie rybolovných činností plavidiel Únie sa novom protokole stanovuje jeho predbežné vykonávanie každou zo zmluvných strán, a to od 1. júla 2013.

               (4)

               Nový protokol by sa mal podpísať a do ukončenia postupov potrebných na jeho uzavretie predbežne vykonávať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Protokolu, ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018), s výhradou uzavretia uvedeného protokolu.
   Text nového protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať nový protokol v mene Únie.
   Článok 3
   Nový protokol sa v súlade s jeho článkom 13 predbežne vykonáva od 1. júla 2013, kým sa neukončia postupy potrebné na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 29. mája 2013

            Za Radu

            predseda

         R. BRUTON

      (1)  Ú. v. EÚ L 75, 18.3.2008, s. 51.

      PROTOKOL,
      ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018)
      Článok 1
      Obdobie uplatňovania a rybolovné možnosti
      1.   Rybolovné možnosti udelené podľa článku 5 dohody sa od 1. júla 2013 a na celkové obdobie 5 (piatich) rokov stanovujú takto:
      Druhy migrujúce na veľké vzdialenosti (druhy uvedené v prílohe 1 k Dohovoru Spojených národov z roku 1982):

                  —

                  mraziarenské plavidlá so záťahovými sieťami na lov tuniakov: 28 plavidiel,

                  —

                  plavidlá s lovnými šnúrami na lov na hladine: 10 plavidiel.

            2.   Odsek 1 sa uplatňuje s výhradou ustanovení článkov 5 a 6 tohto protokolu.
      3.   Plavidlá plaviace sa pod vlajkou členského štátu Európskej únie (ďalej len „plavidlá EÚ“) môžu vykonávať rybolovné činnosti v rybolovnej oblasti Pobrežia Slonoviny, len ak sú držiteľmi platného povolenia na rybolov vydaného Pobrežím Slonoviny na základe tohto protokolu.
      Článok 2
      Finančný príspevok – platobné podmienky
      1.   Na obdobie uvedené v článku 1 sa finančný príspevok uvedený v článku 7 dohody o partnerstve v sektore rybolovu stanovuje na 680 000 EUR.
      2.   Tento finančný príspevok pozostáva:

                  a)

                  zo sumy 422 500 EUR ročne, ktorá zodpovedá referenčnej tonáži 6 500 ton za rok, za prístup do rybolovnej oblasti Pobrežia Slonoviny a

                  b)

                  z osobitného finančného príspevku vo výške 257 500 eur ročne na podporu a vykonávanie sektorovej politiky rybolovu Pobrežia Slonoviny.

            3.   Odsek 1 sa uplatňuje s výhradou ustanovení článkov 3, 5, 6 a 9 tohto protokolu a článkov 12 a 13 dohody o partnerstve v sektore rybolovu.
      4.   Ak celkové množstvo úlovkov plavidiel EÚ v rybolovných oblastiach Pobrežia Slonoviny prekročí referenčnú tonáž, celková výška ročného finančného príspevku sa zvýši o 65 EUR za každú ďalšiu tonu úlovku. Celková ročná suma zaplatená Európskou úniou však nemôže prekročiť dvojnásobok sumy uvedenej v odseku 2 písm. a) (422 500 EUR). Ak množstvá úlovkov plavidiel EÚ prekročia množstvá zodpovedajúce dvojnásobku celkovej ročnej sumy, suma za množstvo, ktoré presahuje túto hranicu, sa uhradí v priebehu nasledujúceho roku.
      5.   Vyplatenie finančného príspevku stanoveného v odseku 1 sa v prvom roku uskutoční najneskôr 90 dní od začatia predbežného uplatňovania protokolu a v nasledujúcich rokoch najneskôr v deň výročia nadobudnutia platnosti tohto protokolu.
      6.   Disponovanie s finančným príspevkom uvedeným v ods. 2 písm. a) patrí do výlučnej právomoci orgánov Pobrežia Slonoviny.
      7.   Finančný príspevok sa uhrádza na jediný bankový účet Štátnej pokladnice Pobrežia Slonoviny, pričom údaje o tomto účte každoročne oznamujú orgány Pobrežia Slonoviny.
      Článok 3
      Podpora zodpovedného rybolovu vo vodách Pobrežia Slonoviny
      1.   Európska únia a Pobrežie Slonoviny sa v rámci spoločného výboru zriadeného článkom 9 dohody najneskôr do 1. októbra 2013 dohodnú na viacročnom sektorovom programe a na podmienkach jeho uplatňovania, predovšetkým na:

                  a)

                  ročných a viacročných usmerneniach, podľa ktorých sa použije finančný príspevok uvedený v článku 2 ods. 2 písm. b);

                  b)

                  ročných a viacročných cieľoch, aby sa časom dosiahol udržateľný a zodpovedný rybolov, so zohľadnením priorít, ktoré vyjadrila Republika Pobrežia Slonoviny v rámci svojej národnej politiky v oblasti rybolovu, najmä v oblasti dohľadu, kontroly a boja proti nezákonnému, nenahlásenému a neregulovanému rybolovu;

                  c)

                  kritériách a postupoch, ktoré sa majú uplatňovať s cieľom umožniť každoročné zhodnotenie dosiahnutých výsledkov.

            2.   Každú navrhovanú zmenu viacročného sektorového programu alebo využívania osobitných finančných príspevkov na iniciatívy, ktoré sa majú každoročne uskutočniť, musia schváliť obe zmluvné strany v rámci spoločného výboru.
      3.   Obe zmluvné strany v spoločnom výbore každý rok vyhodnocujú výsledky vykonávania viacročného sektorového programu. Ak je to potrebné, obe zmluvné strany pokračujú v tomto sledovaní aj potom, ako sa skončí platnosť tohto protokolu, a to až do úplného vyčerpania osobitného finančného príspevku ustanoveného v článku 2 ods. 2 písm. b).
      Článok 4
      Vedecká a technická spolupráca v záujme zodpovedného rybolovu
      1.   Obe zmluvné strany sa zaväzujú, že budú podporovať zodpovedný rybolov vo vodách Pobrežia Slonoviny založený na zásade nediskriminácie medzi jednotlivými flotilami loviacimi v týchto vodách.
      2.   Európska únia a orgány Pobrežia Slonoviny budú počas platnosti tohto protokolu spolupracovať s cieľom monitorovať vývoj stavu rybolovných zdrojov v rybolovnej oblasti Pobrežia Slonoviny.
      3.   Obe zmluvné strany sa zaväzujú, že v záujme zodpovedného rybolovu budú podporovať spoluprácu na úrovni podregiónu, a najmä v rámci Medzinárodnej komisie pre zachovanie atlantických tuniakov (ICCAT) a akejkoľvek ďalšej príslušnej podregionálnej alebo medzinárodnej organizácie. Obe zmluvné strany sa zaväzujú, že budú dodržiavať všetky odporúčania ICCAT.
      4.   V súlade s článkom 4 dohody a na základe odporúčaní a uznesení prijatých v rámci ICCAT a na základe najlepších dostupných vedeckých stanovísk sa zmluvné strany navzájom radia v rámci spoločného výboru (už opísaného v článku 3), aby v prípade potreby po vedeckom zasadnutí, ktoré by sa mohlo prípadne konať na úrovni podregiónu, a na základe vzájomnej dohody prijali opatrenia na udržateľné riadenie rybolovných zdrojov, ktoré ovplyvňujú činnosti plavidiel EÚ.
      5.   Obe zmluvné strany spolupracujú v záujme posilnenia mechanizmov kontroly a inšpekcie rybolovu v Republike Pobrežia Slonoviny.
      Článok 5
      Úprava rybolovných možností po vzájomnej dohode
      1.   Rybolovné možnosti uvedené v článku 1 sa môžu zvýšiť na základe vzájomnej dohody po konzultáciách stanovených v článku 4 ods. 4 a za predpokladu, že takéto zvýšenie neohrozí udržateľné riadenie zdrojov Republiky Pobrežia Slonoviny. V takomto prípade sa finančný príspevok uvedený v článku 2 ods. 1 zvýši úmerne a pro rata temporis.
      2.   V prípade, že sa zmluvné strany dohodnú na znížení rybolovných možností uvedených v článku 1, finančný príspevok sa zníži úmerne a pro rata temporis.
      3.   Po porade a vzájomnej dohode zmluvných strán sa môže upraviť aj rozdelenie rybolovných možností medzi jednotlivé kategórie plavidiel, pričom je potrebné dodržať každé prípadné odporúčanie vedeckého zasadnutia uvedeného v článku 4 ods. 4, pokiaľ ide o riadenie zásob, ktoré by mohli byť týmto prerozdelením ovplyvnené. Zmluvné strany sa dohodnú na zodpovedajúcej úprave finančného príspevku, ak je to opodstatnené na základe prerozdelenia rybolovných možností.
      Článok 6
      Nové rybolovné možnosti a experimentálny rybolov
      1.   V prípade, že by rybárske plavidlá EÚ mali záujem o rybolovné činnosti, ktoré nie sú uvedené v článku 1, bude Európska únia konzultovať s Republikou Pobrežia Slonoviny vo veci prípadného povolenia týchto nových činností. V rámci týchto konzultácií zmluvné strany zohľadňujú príslušné vedecké stanoviská, najmä tie, ktoré vypracujú regionálne organizácie pre rybolov, ako napríklad Výbor pre rybolov v stredovýchodnom Atlantiku (CECAF). V takomto prípade sa zmluvné strany dohodnú na podmienkach uplatniteľných na tieto nové rybolovné možnosti a na zavedení viacročných plánov riadenia. V prípade potreby vypracujú zmeny k tomuto protokolu a jeho prílohe.
      2.   V nadväznosti na konzultácie uvedené v článku 4 ods. 4 môžu zmluvné strany povoliť kampane experimentálneho rybolovu v rybolovnej oblasti Pobrežia Slonoviny s cieľom otestovať technickú uskutočniteľnosť a hospodársku výnosnosť nových lovísk.

                  2.1.

                  Európska únia na tento účel zasiela orgánom Pobrežia Slonoviny žiadosti o povolenia na experimentálny rybolov na základe technického spisu, v ktorom sú uvedené:

                              —

                              technické charakteristiky plavidla,

                              —

                              úroveň odbornosti lodných dôstojníkov v oblasti rybolovu,

                              —

                              návrh technických parametrov kampane (dĺžka, výstroj, skúmané oblasti atď.).

                  2.2.

                  Kampane experimentálneho rybolovu trvajú maximálne šesť mesiacov. Podliehajú zaplateniu povinného poplatku, ktorý stanovujú orgány Pobrežia Slonoviny.

                  2.3.

                  Vedecký pozorovateľ vlajkového štátu a pozorovateľ, ktorého vyberú orgány Pobrežia Slonoviny, sú prítomní na palube počas celej doby kampane.

                  2.4.

                  Úlovky získané v rámci a počas výskumnej kampane ostávajú vlastníctvom vlastníka lode.

                  2.5.

                  Podrobné výsledky kampane sa oznámia spoločnému výboru, ktorý ich analyzuje.

            Článok 7
      Uplatniteľné ustanovenia vnútroštátneho práva
      1.   Činnosti rybárskych plavidiel EÚ, ktoré sa plavia vo vodách Pobrežia Slonoviny, sa riadia právnymi predpismi uplatniteľnými v Republike Pobrežia Slonoviny, ak sa v dohode a tomto protokole nestanovuje inak.
      2.   Orgány Pobrežia Slonoviny čo možno najskôr informujú Európsku úniu o každej zmene alebo každom novom právnom predpise, ktoré sa vzťahujú na sektor rybolovu.
      3.   Európska únia informuje orgány Pobrežia Slonoviny o každej zmene alebo každom novom právnom predpise, ktoré sa vzťahujú na rybolovnú činnosť diaľkových flotíl Európskej únie.
      Článok 8
      Pozastavenie vykonávania protokolu
      1.   Vykonávanie tohto protokolu sa môže pozastaviť z iniciatívy ktorejkoľvek z dvoch zmluvných strán, ak po konzultácii uskutočnenej v rámci spoločného výboru je splnená jedna alebo viacero z týchto podmienok:

                  a)

                  nezvyčajné okolnosti, tak ako sú vymedzené v článku 2 písm. h) dohody o partnerstve v sektore rybolovu, bránia vykonávaniu rybolovných činností v rybolovnej oblasti Pobrežia Slonoviny;

                  b)

                  v prípade podstatných zmien vo vymedzení a vykonávaní politiky v oblasti rybolovu jednej zo zmluvných strán, ktoré ovplyvňujú ustanovenia tohto protokolu;

                  c)

                  v prípade začatia konzultácie, ustanovenej v článku 96 Dohody z Cotonou, súvisiacej s porušením základných a zásadných aspektov ľudských práv definovaných v článku 9 Dohody z Cotonou;

                  d)

                  ak Európska únia nezaplatila finančný príspevok uvedený v článku 2 ods. 2 písm. a) z iných dôvodov ako sú dôvody uvedené v článku 9 tohto protokolu;

                  e)

                  v prípade závažného a nevyriešeného sporu o uplatňovanie alebo výklad tohto protokolu medzi zmluvnými stranami.

            2.   Ak dôjde k pozastaveniu uplatňovania protokolu z iných dôvodov ako z dôvodov uvedených v odseku 1 písm. c), zainteresovaná strana musí svoj zámer písomne oznámiť, a to minimálne tri mesiace pred dátumom, kedy má toto pozastavenie nadobudnúť účinnosť. Pozastavenie protokolu z dôvodov uvedených v odseku 1 písm. c) sa uplatňuje ihneď po tom, ako sa prijalo rozhodnutie o pozastavení.
      3.   V prípade pozastavenia budú zmluvné strany naďalej viesť konzultácie s cieľom dosiahnuť zmier v príslušnom spore. Keď sa zmier dosiahne, obnoví sa uplatňovanie protokolu a suma finančného príspevku sa zníži úmerne a pro rata temporis v závislosti od doby, počas ktorej bolo uplatňovanie protokolu pozastavené.
      Článok 9
      Pozastavenie a prehodnotenie platby finančného príspevku
      1.   Finančný príspevok uvedený v článku 2 ods. 2 písm. a) a b) sa môže upraviť alebo pozastaviť po konzultácii uskutočnenej v rámci spoločného výboru, ak je splnená jedna alebo viacero z týchto podmienok:

                  a)

                  nezvyčajné okolnosti, tak ako sú vymedzené v článku 2 písm. h) dohody o partnerstve v sektore rybolovu, bránia vykonávaniu rybolovných činností v rybolovnej oblasti Pobrežia Slonoviny;

                  b)

                  v prípade podstatných zmien vo vymedzení a vykonávaní politiky v oblasti rybolovu jednej zo zmluvných strán, ktoré ovplyvňujú ustanovenia tohto protokolu;

                  c)

                  v prípade začatia konzultácie, ustanovenej v článku 96 Dohody z Cotonou, súvisiacej s porušením základných a zásadných aspektov ľudských práv definovaných v článku 9 Dohody z Cotonou.

            2.   Európska únia môže čiastočne upraviť alebo úplne pozastaviť platbu osobitného finančného príspevku uvedeného v článku 2 ods. 2 písm. b) tohto protokolu v prípade neplnenia tohto finančného príspevku alebo ak na základe predchádzajúceho posúdenia v rámci spoločného výboru dosiahnuté výsledky nezodpovedajú plánu.
      3.   Platba finančného príspevku sa obnoví po konzultácii a dohode oboch zmluvných strán ihneď po náprave situácie, ktorá predchádzala udalostiam uvedeným v odseku 1, a/alebo keď to opodstatňujú výsledky finančného plnenia uvedené v odseku 2. Osobitný finančný príspevok ustanovený v článku 2 ods. 2 písm. b) sa však musí uhradiť najneskôr do šiestich mesiacov od ukončenia platnosti protokolu.
      4.   Oprávnenia na rybolov udelené plavidlám EÚ sa môžu pozastaviť súčasne s pozastavením platby finančného príspevku podľa článku 2 ods. 2 písm. a). V prípade obnovenia oprávnení na rybolov sa platnosť týchto oprávnení predĺži o rovnako dlhé obdobie, ako je obdobie, na ktoré sa rybolovné činnosti pozastavili.
      5.   S výhradou ustanovení uvedených v odseku 1 tohto článku v prípade, že Európska únia opomenie vyplatiť sumu uvedenú v článku 2 ods. 2 písm. a), orgány Pobrežia Slonoviny oficiálne informujú Európsku úniu o tomto nevyplatení. EÚ to príslušne preverí a v prípade potreby najneskôr do 60 pracovných dní od dátumu prijatia oficiálnej žiadosti príslušné platby uhradí.
      Ak sa platba neuskutoční alebo neuskutočnenie platby nebude náležite zdôvodnené v stanovenej lehote, orgány Pobrežia Slonoviny môžu pozastaviť uplatňovanie protokolu podľa ustanovení článku 8. Protokol sa začne znova uplatňovať hneď po uhradení príslušnej platby.
      Článok 10
      Elektronická výmena informácií
      1.   Republika Pobrežia Slonoviny a Európska únia sa zaväzujú čo možno najskôr zaviesť informačné systémy potrebné na elektronickú výmenu všetkých informácií a dokumentov spojených s vykonávaním dohody.
      2.   Elektronická forma dokumentu sa v každom ohľade pokladá za rovnocennú jeho papierovej verzii.
      3.   Republika Pobrežia Slonoviny a Európska únia si bezodkladne navzájom oznamujú akúkoľvek poruchu informačného systému. Informácie a dokumenty spojené s vykonávaním dohody sa potom automaticky nahrádzajú papierovou verziou.
      Článok 11
      Dôvernosť údajov
      Republika Pobrežia Slonoviny a Európska únia sa zaväzujú, že všetky menovité údaje týkajúce sa plavidiel EÚ a ich rybolovných činností, ktoré získajú v rámci dohody, sa budú vždy dôsledne spracovávať v súlade so zásadami dôvernosti a ochrany údajov.
      Článok 12
      Vypovedanie
      1.   V prípade vypovedania tohto protokolu príslušná zmluvná strana písomne oznámi druhej zmluvnej strane svoj zámer vypovedať protokol aspoň šesť (6) mesiacov pred dátumom nadobudnutia účinnosti takéhoto vypovedania.
      2.   Po odoslaní oznámenia podľa predchádzajúceho odseku sa začnú konzultácie medzi zmluvnými stranami.
      Článok 13
      Predbežné uplatňovanie
      Tento protokol sa predbežne uplatňuje od 1. júla 2013.
      Článok 14
      Nadobudnutie platnosti
      Tento protokol nadobúda platnosť v deň, v ktorý sa zmluvné strany navzájom oboznámia o ukončení postupov potrebných na tento účel.

               Za Európsku úniu

               Za Republiku Pobrežia Slonoviny

         PRÍLOHA

            Podmienky vykonávania rybolovných činností v rybolovnej oblasti Pobrežia Slonoviny plavidlami Európskej únie

         KAPITOLA I

            VŠEOBECNÉ USTANOVENIA

         1.   Určenie príslušného orgánu
         Na účely tejto prílohy a ak nie je uvedené inak, každý odkaz na príslušný orgán Európskej únie (EÚ) alebo Republiky Pobrežia Slonoviny znamená:

                     —

                     za EÚ: Európsku komisiu, prípadne zastúpenú delegáciou EÚ na Pobreží Slonoviny,

                     —

                     za Republiku Pobrežia Slonoviny: ministerstvo zodpovedné za rybolov.

               2.   Rybolovná oblasť
         Plavidlá EÚ budú môcť vykonávať svoje rybolovné činnosti vo vodách nachádzajúcich sa vo vzdialenosti viac ako 12 námorných míľ od základných čiar s výhradou ustanovení uvedených v bode 3 nižšie.
         3.   Oblasti, v ktorých je zakázaná plavba a rybolov
         Ministerstvo Republiky Pobrežia Slonoviny zodpovedné za rybolov oznámi hranice oblastí, v ktorých je zakázaná plavba a rybolov, vlastníkom plavidiel pri vydaní povolenia na rybolov. Zároveň informuje delegáciu EÚ.
         4.   Bankový účet
         Republika Pobrežia Slonoviny oznámi EÚ pred nadobudnutím platnosti tohto protokolu údaje týkajúce sa bankového účtu, na ktorý sa majú uhradiť finančné sumy splatné plavidlami EÚ podľa dohody. Náklady spojené s bankovými prevodmi hradia vlastníci plavidiel.
         KAPITOLA II

            FORMALITY TÝKAJÚCE SA PODÁVANIA ŽIADOSTÍ O OPRÁVNENIE NA RYBOLOV A VYDÁVANIA TÝCHTO OPRÁVNENÍ

         Na účely uplatňovania ustanovení tejto prílohy sa pojem „povolenie“ považuje za rovnocenný s pojmom „oprávnenie na rybolov“, tak ako sú vymedzené v právnych predpisoch EÚ.
         1.   Podmienky na získanie povolenia na rybolov – oprávnené plavidlá
         Povolenie na rybolov v rybolovnej oblasti Pobrežia Slonoviny môžu získať iba oprávnené plavidlá. Musia byť preto zapísané v registri rybárskych plavidiel EÚ.
         Aby bolo dané plavidlo oprávnené, vlastník plavidla, kapitán a samotné plavidlo nesmú mať zakázané vykonávať rybolovnú činnosť na Pobreží Slonoviny. Musia spĺňať všetky formality požadované správnymi orgánmi Pobrežia Slonoviny v tom zmysle, že musia mať splnené všetky predchádzajúce povinnosti vyplývajúce z ich rybolovných činností na Pobreží Slonoviny v rámci dohôd o rybolove uzavretých s EÚ.
         2.   Žiadosť o povolenie
         Príslušné orgány EÚ predložia elektronickou cestou alebo akýmkoľvek iným náležitým spôsobom ministerstvu Pobrežia Slonoviny zodpovednému za rybolov žiadosť za každé plavidlo, ktoré má záujem loviť podľa dohody, najmenej 30 pracovných dní pred dátumom začiatku požadovanej platnosti.
         Žiadosti sa predkladajú ministerstvu zodpovednému za rybolov prostredníctvom formulárov, ktorých vzor sa uvádza v dodatku 1.
         Ku každej žiadosti o povolenie sa priložia tieto dokumenty:

                     —

                     doklad o zaplatení paušálneho preddavku na obdobie platnosti povolenia na rybolov,

                     —

                     jedna farebná fotografia plavidla (pohľad zboku), pomocných rybárskych plavidiel a pomocného závesného zariadenia na zisťovanie prítomnosti rýb,

                     —

                     obrazové znázornenie a podrobný opis použitého rybárskeho výstroja.

               Keď sa obnovuje povolenie na rybolov podľa platného protokolu v prípade plavidla, ktorého technické špecifikácie sa nezmenili, žiadosť o obnovu sa dopĺňa iba dokladom o zaplatení povinného poplatku.
         3.   Paušálny povinný poplatok
         Povinný poplatok sa uhradí na účet uvedený orgánmi Pobrežia Slonoviny v súlade s kapitolou I ods. 4 tejto prílohy.
         Povinné poplatky zahŕňajú všetky vnútroštátne a miestne dane s výnimkou prístavných daní a platieb za poskytovanie služieb.
         4.   Predbežný zoznam plavidiel oprávnených na rybolov
         Po prijatí žiadostí o oprávnenie na rybolov, ako aj oznámenia o zaplatení preddavku zostaví Pobrežie Slonoviny predbežný zoznam plavidiel, ktoré žiadajú o povolenie. Tento zoznam sa ihneď oznámi vnútroštátnemu orgánu poverenému kontrolou rybolovu a Európskej únii.
         EÚ odovzdá kópiu predbežného zoznamu vlastníkovi plavidla alebo jeho zástupcovi. V prípade, že budú úrady EÚ zatvorené, môže Pobrežie Slonoviny zaslať kópiu predbežného zoznamu priamo vlastníkovi plavidla alebo jeho zástupcovi. Plavidlá sú oprávnené na rybolov hneď po ich zapísaní do predbežného zoznamu. Tieto plavidlá musia mať kópiu predbežného zoznamu stále na palube až do vydania ich oprávnenia na rybolov.
         5.   Vydávanie povolení
         Ministerstvo Pobrežia Slonoviny zodpovedné za rybolov vydáva povolenia pre všetky plavidlá v lehote 21 pracovných dní po prijatí kompletnej dokumentácie uvedenej v bode 2 vlastníkom plavidiel alebo ich zástupcom prostredníctvom delegácie Európskej únie na Pobreží Slonoviny.
         Tieto povolenia platia jeden rok a sú obnoviteľné. Vydávajú sa na obdobie od 1. júla do 30. júna nasledujúceho roku.
         6.   Zoznam plavidiel oprávnených na rybolov
         Republika Pobrežia Slonoviny po vydaní povolení bezodkladne zostaví konečný zoznam plavidiel oprávnených na rybolov vo vodách Pobrežia Slonoviny. Tento zoznam sa ihneď oznámi vnútroštátnemu orgánu poverenému kontrolou rybolovu a Európskej únii a nahrádza predbežný zoznam.
         7.   Prenos povolenia
         Povolenie sa vydáva pre konkrétne plavidlo a je neprenosné. Na žiadosť EÚ a v preukázanom prípade zásahu vyššej moci, ako napríklad strata alebo dlhodobejšia nečinnosť plavidla z dôvodu vážnej technickej poruchy, sa však povolenie na rybolov pre určité plavidlo nahradí novým povolením na rybolov vystaveným pre plavidlo rovnakej kategórie, ako je kategória plavidla, ktoré je potrebné nahradiť, podľa článku 1 protokolu, bez nového povinného poplatku. V tomto prípade sa pri výpočte objemu úlovkov na určenie prípadnej dodatočnej platby zohľadní celkový súčet úlovkov oboch plavidiel.
         Vlastník plavidla, ktoré je potrebné nahradiť, alebo jeho zástupca odovzdá zrušené povolenie ministerstvu Pobrežia Slonoviny zodpovednému za rybolov prostredníctvom delegácie EÚ.
         Dátum nadobudnutia účinnosti nového povolenia je zhodný s dátumom odovzdania zrušeného povolenia vlastníkom plavidla ministerstvu Pobrežia Slonoviny zodpovednému za rybolov. Delegácia EÚ na Pobreží Slonoviny je o takomto prenose povolenia informovaná.
         8.   Uschovanie povolenia na palube
         Povolenie sa musí vždy nachádzať na palube. Plavidlá sú však oprávnené na rybolov hneď po ich zapísaní do predbežného zoznamu uvedeného v ods. 4 tejto kapitoly.
         KAPITOLA III

            PODMIENKY NA UDELENIE POVOLENIA – POVINNÉ POPLATKY A PREDDAVKY

         1.   Povinný poplatok je stanovený na 35 EUR za tonu úlovku chyteného v rybolovnej oblasti Pobrežia Slonoviny pre plavidlá s vlečnými sieťami na lov tuniakov a plavidlá s lovnými šnúrami na lov na hladine.
         2.   Povolenia sa vydávajú po úhrade týchto paušálnych súm príslušným vnútroštátnym orgánom:

                     —

                     5 390 EUR za plavidlo s vlečnou sieťou na lov tuniakov, čo sa rovná splatným povinným poplatkom za 154 ton ročne,

                     —

                     1 960 EUR za plavidlo s lovnými šnúrami na lov na hladine, čo sa rovná splatným povinným poplatkom za 56 ton ročne.

               3.   Členské štáty oznámia Európskej komisii každý rok najneskôr do 15. júna tonáže úlovkov za uplynulý rok, tak ako sú potvrdené vedeckými inštitútmi uvedenými v bode 6 nižšie.
         4.   Konečné zúčtovanie splatných povinných poplatkov za rok „n“ stanoví Európska komisia najneskôr 31. júla roku „n+1“ na základe vyhlásení o úlovkoch, ktoré vypracuje každý vlastník plavidla a potvrdia príslušné vedecké inštitúty.
         5.   Toto zúčtovanie sa súčasne oznámi ministerstvu Pobrežia Slonoviny zodpovednému za rybolov a prostredníctvom členských štátov vlastníkom plavidiel.
         6.   Ak je konečné zúčtovanie vyššie ako paušálny povinný poplatok uhradený v záujme získania oprávnenia na rybolov, vlastník plavidla uhradí rozdiel Republike Pobrežia Slonoviny najneskôr do 45 dní, pokiaľ nevznesie námietku.
         7.   Ak je však konečné zúčtovanie nižšie ako suma preddavku uvedeného v bode 2 tejto kapitoly, zvyšnú zodpovedajúcu sumu už vlastník plavidla nemôže dostať späť.
         KAPITOLA IV

            SYSTÉM NAHLASOVANIA ÚLOVKOV

         1.   Rybársky denník
         Kapitán plavidla EÚ, ktoré vykonáva rybolov podľa dohody, vedie rybársky denník, ktorého vzor pre každú kategóriu rybolovu sa uvádza v dodatku 3 k tejto prílohe.
         Rybársky denník vypĺňa kapitán za každý deň prítomnosti plavidla v rybolovnej oblasti Pobrežia Slonoviny.
         Kapitán každý deň zapisuje do rybárskeho denníka množstvo každého druhu identifikovaného trojmiestnym alfabetickým kódom organizácie FAO, uloveného a držaného na palube, vyjadrené v kilogramoch živej hmotnosti alebo v prípade potreby počtom jednotlivých rýb. Pri každom hlavnom druhu uvádza kapitán aj nulové úlovky. V prípade potreby kapitán každý deň zapisuje do rybárskeho denníka množstvá každého druhu vhodené späť do mora, vyjadrené v kilogramoch živej hmotnosti alebo v prípade potreby počtom jednotlivých rýb.
         Rybársky denník sa vypĺňa čitateľne, veľkými písmenami a podpisuje ho kapitán.
         Za presnosť údajov zaznamenaných v rybárskom denníku zodpovedá kapitán.
         2.   Podávanie hlásení o úlovkoch
         Kapitán podáva hlásenie o úlovkoch plavidla tak, že ministerstvu zodpovednému za rybolov odovzdá svoje rybárske denníky za obdobie prítomnosti plavidla v rybolovnej oblasti Pobrežia Slonoviny. Jednu kópiu zasiela aj Stredisku Pobrežia Slonoviny pre výskum morí a oceánov (Centre de Recherche Océanologique de Côte d'Ivoire – CRO) a jednému z týchto vedeckých inštitútov:

                     i)

                     IRD (Institut de recherche pour le développement);

                     ii)

                     IEO (Instituto Español de Oceanografia);

                     iii)

                     INIAP (Instituto Nacional de investigação agrária e das Pescas).

               Rybárske denníky sa predkladajú týmto spôsobom:

                     i)

                     v prípade, že sa plavidlo vplaví do prístavu Pobrežia Slonoviny, odovzdáva sa originál každého rybárskeho denníka miestnemu zástupcovi Pobrežia Slonoviny, ktorý ho odovzdá orgánom Pobrežia Slonoviny, ktoré písomne potvrdia jeho prijatie;

                     ii)

                     v prípade, že plavidlo opustí rybolovnú oblasť Pobrežia Slonoviny bez toho, aby predtým vplávalo do prístavu Pobrežia Slonoviny, originál rybárskeho denníka sa zašle do 30 dní od momentu, keď plavidlo opustilo rybolovnú oblasť Pobrežia Slonoviny, týmito spôsobmi:

                                 a)

                                 prednostne e-mailom;

                                 b)

                                 poštou;

                                 c)

                                 faxom.

               Číslo faxu, telefónu a e-mailová adresa sa oznámia v čase vydania povolenia na rybolov. Pobrežie Slonoviny bezodkladne oznámi príslušným plavidlám a EÚ každú zmenu elektronickej adresy, telefónneho čísla alebo vysielacej frekvencie.
         V prípade nedodržania ustanovení tejto kapitoly si vláda Pobrežia Slonoviny vyhradzuje právo pozastaviť platnosť povolenia príslušného plavidla až do splnenia formalít a uložiť vlastníkovi plavidla pokutu stanovenú v platných právnych predpisoch Pobrežia Slonoviny. Táto skutočnosť sa oznámi Európskej únii a vlajkovému členskému štátu.
         3.   Prechod na elektronický systém
         Obe zmluvné strany vyjadrujú svoju vôľu zabezpečiť prechod na elektronický systém oznamovania úlovkov založený na technických špecifikáciách uvedených v dodatku 5. Zmluvné strany sa dohodli, že v rámci spoločného výboru spolu vymedzia spôsoby tohto prechodu s cieľom sprevádzkovať tento systém do 31. decembra 2014.
         KAPITOLA V

            NALODENIE NÁMORNÍKOV

         1.   Vlastníci plavidiel EÚ zamestnajú štátnych príslušníkov krajín AKT za týchto podmienok a obmedzení:

                     —

                     v prípade flotily plavidiel s vlečnými sieťami na lov tuniakov musí minimálne 20 % námorníkov nalodených počas rybolovnej sezóny tuniakov v rybolovnej oblasti tretej krajiny pochádzať z krajín AKT,

                     —

                     v prípade flotily plavidiel s lovnými šnúrami na lov na hladine musí minimálne 20 % námorníkov nalodených počas rybolovnej sezóny v rybolovnej oblasti tretej krajiny pochádzať z krajín AKT.

               2.   Vlastníci plavidiel sa budú usilovať o nalodenie predovšetkým námorníkov so štátnou príslušnosťou Pobrežia Slonoviny.
         3.   Deklarácia Medzinárodnej organizácie práce (MOP) o základných zásadách a právach pri práci sa plnoprávne vzťahuje na námorníkov nalodených na plavidlá EÚ. Predovšetkým ide o slobodu združovania a o skutočné uznanie práva na kolektívne vyjednávanie pracovníkov a o odstránenie diskriminácie v súvislosti so zamestnaním a pracovným zaradením.
         4.   Pracovné zmluvy námorníkov z krajín AKT, ktorých kópia sa odovzdáva signatárom týchto zmlúv, sa vypracujú v spolupráci medzi zástupcom(-cami) vlastníkov plavidiel a námorníkmi a/alebo ich odbormi alebo ich zástupcami. Tieto zmluvy zaručia námorníkom výhody systému sociálneho zabezpečenia, ktorý sa na nich vzťahuje, vrátane životného poistenia a zdravotného a úrazového poistenia.
         5.   Mzdu námorníkov z krajín AKT vyplácajú vlastníci plavidiel. Jej výška sa určí po spoločnej dohode medzi vlastníkmi plavidiel alebo ich zástupcami a námorníkmi a/alebo ich odbormi alebo ich zástupcami. Podmienky odmeňovania námorníkov z krajín AKT však nesmú byť menej výhodné ako podmienky, ktoré sa vzťahujú na posádky ich jednotlivých krajín, a v žiadnom prípade nesmú byť menej výhodné, ako stanovujú normy MOP.
         6.   Každý námorník najatý plavidlami EÚ sa musí dostaviť ku kapitánovi určeného plavidla v deň predchádzajúci navrhnutému dátumu nalodenia. Ak sa námorník nedostaví v stanovený deň a hodinu nalodenia, vlastník plavidla je automaticky oslobodený od povinnosti tohto námorníka nalodiť.
         7.   Vlastníci plavidiel každoročne oznamujú informácie týkajúce sa nalodených námorníkov. Medzi tieto informácie patria informácie o počte námorníkov:

                     —

                     z Európskej únie,

                     —

                     z krajiny AKT, pričom počet námorníkov z Pobrežia Slonoviny sa uvedie osobitne od ďalších národností námorníkov z krajín AKT,

                     —

                     z krajiny mimo AKT a mimo EÚ.

               KAPITOLA VI

            TECHNICKÉ OPATRENIA

         Technické opatrenia, ktoré sa vzťahujú na plavidlá s povolením na rybolov, týkajúce sa danej oblasti, rybárskeho výstroja a vedľajších úlovkov sa vymedzujú v technickom liste uvedenom v dodatku 2 k tejto prílohe.
         Plavidlá musia dodržiavať opatrenia a odporúčania prijaté ICCAT pre tento región, pokiaľ ide o rybársky výstroj, ich technické špecifikácie a všetky ostatné technické opatrenia, ktoré sa vzťahujú na ich rybolovné činnosti.
         KAPITOLA VII

            POZOROVATELIA

         1.   Plavidlá oprávnené na rybolov vo vodách Pobrežia Slonoviny podľa dohody vezmú na palubu pozorovateľov, ktorých určí príslušná regionálna organizácia pre rybolov, za týchto podmienok:

                     1.1.

                     Na žiadosť príslušného orgánu zoberú plavidlá EÚ na palubu pozorovateľa, ktorého určí tento príslušný orgán, aby overil skutočné úlovky chytené vo vodách Pobrežia Slonoviny.

                     1.2.

                     Príslušný orgán zostaví zoznam plavidiel, ktoré vezmú na palubu pozorovateľa, ako aj zoznam pozorovateľov určených pre tieto plavidlá. Tieto zoznamy sa pravidelne aktualizujú. Oznamujú sa Európskej únii hneď po ich zostavení a potom každé tri mesiace na účely ich prípadnej aktualizácie.

                     1.3.

                     Príslušný orgán oznámi dotknutým vlastníkom plavidiel alebo ich zástupcom meno pozorovateľa určeného na nalodenie na palubu plavidla v čase vydania povolenia alebo najneskôr do 15 dní pred stanoveným dátumom nalodenia pozorovateľa.

               2.   Pozorovateľ je prítomný na palube počas jednej plavby. Na výslovnú žiadosť príslušných orgánov Pobrežia Slonoviny sa však nalodenie pozorovateľa môže predĺžiť na viaceré plavby v závislosti od priemernej dĺžky plavieb stanovených pre dané plavidlo. Túto žiadosť predloží príslušný orgán pri oznámení mena pozorovateľa určeného na nalodenie na príslušné plavidlo.
         3.   Podmienky nalodenia pozorovateľa sú stanovené na základe vzájomnej dohody medzi vlastníkom plavidla alebo jeho zástupcom a príslušným orgánom.
         4.   K nalodeniu pozorovateľa dôjde v prístave, ktorý určí vlastník plavidla, a uskutoční sa na začiatku prvej plavby v rybolovných vodách Pobrežia Slonoviny po oznámení zoznamu vybraných plavidiel.
         5.   Dotknutí vlastníci plavidiel oznámia do dvoch týždňov a s desaťdňovým predstihom dátumy a prístavy v podregióne určené na nalodenie pozorovateľov.
         6.   V prípade, že sa pozorovateľ nalodí v krajine mimo podregiónu, jeho cestovné náklady hradí vlastník plavidla. Ak plavidlo, ktoré má na palube regionálneho pozorovateľa, opustí regionálnu rybolovnú oblasť, musia sa prijať všetky opatrenia na zabezpečenie čo najrýchlejšieho návratu pozorovateľa do domovskej krajiny na náklady vlastníka plavidla.
         7.   Ak sa pozorovateľ nedostaví k nalodeniu na stanovené miesto do dvanástich hodín po stanovenom čase, bude vlastník plavidla automaticky zbavený povinnosti nalodiť tohto pozorovateľa.
         8.   K pozorovateľovi sa na palube plavidla pristupuje ako k dôstojníkovi. Počas plavby plavidla vo vodách Pobrežia Slonoviny pozorovateľ plní tieto úlohy:

                     8.1.

                     pozoruje rybolovné činnosti plavidiel;

                     8.2.

                     preveruje polohu plavidiel zapojených do rybolovných činností;

                     8.3.

                     odoberá biologické vzorky v rámci vedeckých programov;

                     8.4.

                     vypracúva súpis použitého rybárskeho výstroja;

                     8.5.

                     preveruje údaje o úlovkoch chytených v rybolovných vodách Pobrežia Slonoviny, ktoré sú uvedené v lodnom denníku;

                     8.6.

                     preveruje percentuálny podiel vedľajších úlovkov a vykonáva odhad objemu odhodených druhov rýb, s ktorými sa dá obchodovať;

                     8.7.

                     oznamuje akýmkoľvek vhodným spôsobom údaje o rybolove vrátane objemu hlavných a vedľajších úlovkov na palube svojmu príslušnému orgánu.

               9.   Kapitán prijíma všetky opatrenia, ktoré vyplývajú z jeho zodpovednosti, aby zaistil fyzickú a psychickú bezpečnosť pozorovateľa pri plnení jeho úloh.
         10.   Pozorovateľovi sa poskytne prístup ku všetkým zariadeniam potrebným na plnenie jeho úloh. Kapitán mu umožní prístup ku komunikačným prostriedkom potrebným na plnenie jeho úloh, prístup k dokumentom, ktoré sa priamo vzťahujú na rybolovné činnosti plavidla vrátane lodného denníka a navigačnej knihy, ako aj k častiam plavidla potrebným na uľahčenie plnenia jeho úloh.
         11.   Počas svojho pobytu na palube pozorovateľ:

                     11.1.

                     prijíma všetky opatrenia potrebné na to, aby podmienky jeho nalodenia a jeho prítomnosť na palube plavidla nenarušili rybolov alebo aby mu nebránili;

                     11.2.

                     berie ohľad na majetok a vybavenie, ktoré sa nachádza na palube a zachováva dôvernosť všetkých dokumentov prináležiacich k danému plavidlu.

               12.   Po skončení obdobia pozorovania a pred opustením plavidla pozorovateľ vypracuje správu o činnosti, ktorá sa zašle príslušným orgánom a Európskej únii. Podpíše ju v prítomnosti kapitána, ktorý do nej môže doplniť alebo dať doplniť akékoľvek pripomienky, ktoré bude považovať za užitočné a ktoré potvrdí svojím podpisom. Kópia tejto správy sa odovzdá kapitánovi pri vylodení vedeckého pozorovateľa.
         13.   Vlastník plavidla zabezpečí na svoje náklady ubytovanie a stravu pre pozorovateľov za podmienok, ktoré sa poskytujú dôstojníkom, pri zohľadnení reálnych možností plavidla.
         14.   Mzdu a sociálne odvody pozorovateľa hradí príslušný orgán.
         15.   Obe zmluvné strany sa čo možno najskôr poradia so zainteresovanými tretími krajinami o určení systému regionálnych pozorovateľov a výbere príslušnej regionálnej organizácie pre rybolov. Až do začiatku uplatňovania systému regionálnych pozorovateľov nalodia plavidlá oprávnené vykonávať rybolovnú činnosť v rybolovnej oblasti Pobrežia Slonoviny podľa dohody namiesto regionálnych pozorovateľov pozorovateľov určených príslušnými orgánmi Pobrežia Slonoviny v súlade s pravidlami ustanovenými vyššie.
         KAPITOLA VIII

            KONTROLA A INŠPEKCIA

         1.   Vstup do oblasti a výstup z oblasti

                     1.1.

                     Plavidlá EÚ oznamujú príslušným orgánom Pobrežia Slonoviny povereným kontrolou rybolovu svoj zámer vplávať do rybolovnej oblasti Pobrežia Slonoviny alebo z nej vyplávať minimálne tri hodiny vopred.
                     Pri oznamovaní svojho vstupu alebo výstupu plavidlo oznamuje predovšetkým:

                                 i)

                                 predpokladaný dátum, hodinu a miesto prechodu;

                                 ii)

                                 množstvo každého druhu na palube identifikovaného jeho trojmiestnym alfabetickým kódom organizácie FAO a vyjadreného v kilogramoch živej hmotnosti alebo v prípade potreby počtom jednotlivých rýb;

                                 iii)

                                 povahu a úpravu produktov.

                     1.2.

                     Tieto oznámenia sa robia prednostne e-mailom alebo, ak nie je možný predchádzajúci spôsob, faxom. Republika Pobrežia Slonoviny obratom potvrdí prijatie e-mailu alebo faxu.

                     1.3.

                     Plavidlo, ktoré bude pristihnuté pri rybolove bez toho, aby o ňom informovalo príslušný orgán Pobrežia Slonoviny, sa bude považovať za plavidlo porušujúce predpisy.

               2.   Postupy inšpekcie

                     2.1.

                     Kapitáni plavidiel EÚ, ktoré vykonávajú rybolovné činnosti v rybolovných vodách Pobrežia Slonoviny, umožnia vykonanie úloh každému úradníkovi Pobrežia Slonoviny, ktorý má riadne poverenie a vie preukázať, že môže vykonávať kontrolu rybolovných činností.

                     2.2.

                     Prítomnosť týchto úradníkov na palube neprekročí čas potrebný na splnenie ich úloh.

                     2.3.

                     Na záver každej inšpekcie vypracujú inšpektori Pobrežia Slonoviny správu o inšpekcii. Kapitán plavidla EÚ má právo doplniť do tejto správy o inšpekcii svoje pripomienky. Správu o inšpekcii podpisuje inšpektor, ktorý správu vypracoval, a kapitán plavidla EÚ. Podpis správy o inšpekcii kapitánom neovplyvňuje právo vlastníka plavidla na obhajobu v procese riešenia porušenia predpisov. Ak kapitán odmietne podpísať dokument, musí písomne uviesť dôvody odmietnutia a inšpektor uvedie poznámku „odmietnutie podpisu“. Predtým, ako opustia plavidlo, odovzdajú poverení inšpektori Pobrežia Slonoviny jednu kópiu správy o inšpekcii kapitánovi plavidla EÚ.

                     2.4

                     Kapitáni plavidiel EÚ, ktoré vykonávajú operácie vykládky alebo prekládky úlovku v prístave Pobrežia Slonoviny umožnia vykonanie kontroly týchto operácií inšpektormi Pobrežia Slonoviny, ktorí majú riadne poverenie a vedia ho preukázať. Po každej inšpekcii a kontrole sa kapitánovi plavidla odovzdá potvrdenie.

                     2.5

                     Pobrežie Slonoviny môže povoliť, aby sa EÚ mohla zúčastniť na inšpekciách ako pozorovateľ.

               3.   Prekládky

                     3.1.

                     Každé plavidlo EÚ, ktoré chce preložiť úlovok vo vodách Pobrežia Slonoviny, vykoná túto operáciu v prístavoch a/alebo kotvisku prístavov Pobrežia Slonoviny.

                     3.2.

                     Vlastníci týchto plavidiel musia príslušným orgánom Pobrežia Slonoviny poskytnúť najneskôr 24 hodín vopred tieto informácie:

                                 —

                                 názvy rybárskych plavidiel, ktoré majú vykonať prekládku,

                                 —

                                 názov, číslo MNO a vlajku prepravnej nákladnej lode,

                                 —

                                 tonáž podľa druhov rýb určených na prekládku,

                                 —

                                 dátum a miesto prekládky.

                     3.3.

                     Prekládka sa považuje za výstup z rybolovnej oblasti Pobrežia Slonoviny. Kapitáni plavidiel musia odovzdať príslušným orgánom Pobrežia Slonoviny vyhlásenia o úlovkoch a oznámiť svoj zámer buď pokračovať v rybolove, alebo opustiť rybolovnú oblasť Pobrežia Slonoviny.

                     3.4.

                     Každá operácia prekládky úlovku, ktorá nie je uvedená v predchádzajúcich bodoch, sa v rybolovnej oblasti Pobrežia Slonoviny zakazuje. Na každé porušenie tohto ustanovenia sa môžu uplatniť sankcie ustanovené platnými právnymi predpismi Pobrežia Slonoviny.

               KAPITOLA IX

            SATELITNÝ SYSTÉM MONITOROVANIA PLAVIDIEL (VMS)

         1.   Správy o polohe plavidiel – systém VMS
         Keď sa plavidlá EÚ, ktoré majú povolenie na rybolov, nachádzajú v rybolovnej oblasti Pobrežia Slonoviny, musia byť vybavené satelitným systémom monitorovania plavidiel (Vessel Monitoring System – VMS), ktorý zabezpečuje automatické a nepretržité oznamovanie ich polohy, každú hodinu, stredisku monitorovania rybolovu (Fisheries Monitoring Center – FMC) ich vlajkového štátu.
         Každá správa o polohe musí obsahovať:

                     a)

                     identifikáciu plavidla;

                     b)

                     poslednú zemepisnú polohu plavidla (zemepisnú dĺžku, zemepisnú šírku), pričom odchýlka polohy musí byť menšia ako 500 metrov a interval spoľahlivosti merania 99 %;

                     c)

                     dátum a hodinu zaznamenania polohy;

                     d)

                     rýchlosť a smerovanie plavidla.

               Každá správa sa musí podať vo formáte, ktorý je uvedený v dodatku 4 k tejto prílohe. Prvá zaznamenaná poloha po vstupe do rybolovnej oblasti Pobrežia Slonoviny sa označí kódom „ENT“. Všetky nasledujúce polohy sa označia kódom „POS“ okrem prvej polohy zaznamenanej po výstupe z rybolovnej oblasti Pobrežia Slonoviny, ktorá sa označí kódom „EXI“.
         Stredisko FMC vlajkového štátu zabezpečuje automatické spracovanie a v prípade potreby elektronický prenos správ o polohe. Správy o polohe sa musia zaznamenávať zabezpečeným spôsobom a uchovávať počas troch rokov.
         2.   Prenos údajov plavidlom v prípade poruchy systému VMS
         Kapitán sa musí neustále uisťovať, že systém VMS jeho plavidla je plne funkčný a že správy o polohe sa správne odosielajú do strediska FMC vlajkového štátu.
         V prípade poruchy sa systém VMS plavidla opraví alebo nahradí do jedného mesiaca. Po tejto lehote už plavidlo nebude oprávnené vykonávať rybolov v rybolovnej oblasti Pobrežia Slonoviny.
         Plavidlá, ktoré lovia ryby v rybolovnej oblasti Pobrežia Slonoviny s pokazeným systémom VMS, musia svoje správy o polohe oznamovať elektronickou poštou, rádiom alebo faxom stredisku FMC vlajkového štátu, a to minimálne každé štyri hodiny a s udaním všetkých povinných informácií uvedených v odseku 1.
         3.   Zabezpečené podávanie správ o polohe určených Republike Pobrežia Slonoviny
         Stredisko FMC vlajkového štátu automaticky odovzdá správy o polohe príslušných plavidiel stredisku FMC Pobrežia Slonoviny, hneď ako Pobrežie Slonoviny bude schopné tieto správy prijímať. Strediská FMC vlajkového štátu a Republiky Pobrežia Slonoviny si vymenia elektronické kontaktné adresy a bezodkladne sa navzájom informujú o každej zmene týchto adries.
         Prenos správ o polohe medzi strediskami FMC vlajkového štátu a Republiky Pobrežia Slonoviny sa vykonáva elektronicky prostredníctvom zabezpečeného komunikačného systému.
         Stredisko FMC Republiky Pobrežia Slonoviny bezodkladne informuje stredisko FMC vlajkového štátu a Európsku úniu o akomkoľvek prerušení v prijímaní po sebe nasledujúcich správ o polohe plavidla, ktoré má povolenie na rybolov, hoci príslušné plavidlo neoznámilo svoj výstup z rybolovnej oblasti.
         4.   Porucha komunikačného systému
         Republika Pobrežia Slonoviny sa uistí o kompatibilite svojho elektronického vybavenia s vybavením strediska FMC vlajkového štátu a bezodkladne informuje EÚ o každej poruche v komunikácii a prijímaní správ o polohe s cieľom nájsť technické riešenie v čo najkratšom čase. Akýkoľvek prípadný spor sa predloží spoločnému výboru.
         Kapitán sa považuje za zodpovedného za každú dokázanú manipuláciu so systémom VMS plavidla, ktorej cieľom je narušiť jeho fungovanie alebo sfalšovať správy o polohe. Každé porušenie predpisov podlieha sankciám stanoveným v platných právnych predpisoch Pobrežia Slonoviny.
         5.   Prehodnotenie frekvencie správ o polohe
         Na základe opodstatnených prvkov poukazujúcich na porušenie predpisov môže Republika Pobrežia Slonoviny žiadať od strediska FMC vlajkového štátu, pričom kópiu žiadosti zašle aj EÚ, aby skrátilo interval zasielania správ o polohe plavidla na interval tridsiatich minút počas stanoveného obdobia vyšetrovania. Republika Pobrežia Slonoviny musí tieto dôkazové prvky bezodkladne oznámiť stredisku FMC vlajkového štátu a Európskej únii. Stredisko FMC vlajkového štátu bezodkladne zasiela Republike Pobrežia Slonoviny správy o polohe v novom určenom intervale.
         Republika Pobrežia Slonoviny bezodkladne oznámi stredisku FMC vlajkového štátu a Európskej únii skončenie vyšetrovania; informuje ich aj o prípadných následných opatreniach.
         KAPITOLA X

            PORUŠENIE PREDPISOV

         1.   Postup v prípade porušenia predpisov
         Každé porušenie predpisov spáchané plavidlom EÚ, ktoré má povolenie na rybolov v súlade s ustanoveniami tejto prílohy, sa musí uviesť v správe o inšpekcii. Táto správa sa zašle EÚ a vlajkovému štátu do siedmich pracovných dní.
         2.   Zastavenie plavidla – informačné stretnutie
         Od každého plavidla EÚ, ktoré porušilo predpisy, sa môže požadovať, aby prerušilo svoju rybolovnú činnosť, a ak je plavidlo na mori, aby sa vrátilo do prístavu Pobrežia Slonoviny.
         Republika Pobrežia Slonoviny oznámi EÚ najneskôr do 24 hodín akékoľvek zastavenie plavidla EÚ, ktoré má povolenie na rybolov. K tomuto oznámeniu sú pripojené dôkazy o zistenom porušení predpisov.
         Pred prijatím akéhokoľvek opatrenia voči plavidlu, kapitánovi, posádke alebo nákladu, okrem opatrení určených na zachovanie dôkazov, Republika Pobrežia Slonoviny na žiadosť EÚ zorganizuje do jedného pracovného dňa od oznámenia o zastavení plavidla informačné stretnutie na objasnenie faktov, ktoré viedli k zastaveniu plavidla, a na vysvetlenie ďalších možných krokov. Na tomto informačnom stretnutí sa môže zúčastniť zástupca vlajkového štátu plavidla.
         3.   Sankcia za porušenie predpisov – zmierovacie konanie
         Sankciu za zistené porušenie predpisov stanovuje Republika Pobrežia Slonoviny podľa ustanovení platných vnútroštátnych právnych predpisov.
         Ak si riešenie porušenia predpisov vyžaduje súdne konanie a ak porušenie predpisov nepredstavuje trestný čin, začne sa medzi Republikou Pobrežia Slonoviny a vlastníkom plavidla alebo jeho zástupcom pred začatím tohto súdneho konania zmierovacie konanie, aby sa určili podmienky a stupeň sankcie. Na tomto zmierovacom konaní sa môže zúčastniť zástupca vlajkového štátu plavidla a EÚ. Zmierovacie konanie sa končí najneskôr tri dni po oznámení o zastavení plavidla.
         4.   Súdne konanie – banková záruka
         Ak zmierovacie konanie zlyhá a porušenie predpisov sa rieši pred príslušným súdom, vlastník plavidla, ktoré porušilo predpisy, zloží v banke určenej Republikou Pobrežia Slonoviny bankovú záruku, ktorej výška, stanovená Republikou Pobrežia Slonoviny, pokrýva náklady spojené so zastavením plavidla, odhadovanú pokutu a prípadné odškodné. Banková záruka je zablokovaná, kým sa súdne konanie neskončí.
         Banková záruka sa po vynesení rozsudku bezodkladne uvoľní a vráti vlastníkovi plavidla:

                     a)

                     v plnej výške, ak nebola udelená žiadna sankcia;

                     b)

                     vo výške rozdielu, ak sankcia vedie k pokute, ktorá je nižšia ako výška bankovej záruky.

               Republika Pobrežia Slonoviny oznámi EÚ výsledky súdneho konania do siedmich pracovných dní od vynesenia rozsudku.
         5.   Uvoľnenie plavidla a posádky
         Plavidlo a jeho posádka môžu opustiť prístav:

                     —

                     buď po splnení povinností, ktoré vyplynú zo zmierovacieho konania,

                     —

                     alebo po zložení bankovej záruky.

            Dodatky

                        1.

                        Formulár žiadosti o povolenie

                        2.

                        Technický list

                        3.

                        Lodný denník ICCAT

                        4.

                        Formát správ o polohe v rámci VMS

                        5.

                        Elektronické oznamovanie rybolovných činností (ERS)

               Dodatok 1

                  Formulár žiadosti o povolenie

               DOHODA O RYBOLOVE MEDZI POBREŽÍM SLONOVINY A EURÓPSKOU ÚNIOU
               ŽIADOSŤ O POVOLENIE NA RYBOLOV

               Dodatok 2

                  Technický list

               MRAZIARENSKÉ PLAVIDLÁ SO ZÁŤAHOVÝMI SIEŤAMI A PLAVIDLÁ S LOVNÝMI ŠNÚRAMI NA LOV TUNIAKOV NA HLADINE

                                       1.

                                       Rybolovná oblasť:

                           Viac ako 12 námorných míľ od základnej čiary.

                                       2.

                                       Povolený rybársky výstroj:

                           Záťahové siete
                           Lovné šnúry na lov na hladine

                                       3.

                                       Zakázané druhy

                           V súlade s Dohovorom o sťahovavých druhoch a s rezolúciou ICCAT je rybolov obroňa sťahovavého (Cetorhinus maximus), lamny veľkej (Carcharodon carcharias), žraloka druhu Alopias (Alopias superciliosus), mlatkohlavovitých čeľade Sphyrnidae (okrem mlatkohlava obločelého), žraloka dlhoplutvého (Carcharhinus longimanus) a žraloka hodvábneho (Carcharhinus falciformis) zakázaný. Rybolov žraloka piesočného (Carcharias taurus) a psohlava húfneho (Galeorhinus galeus) je zakázaný.
                           Obe zmluvné strany sa vzájomne radia v rámci spoločného výboru, aby na základe vedeckých odporúčaní aktualizovali tento zoznam.

                                       4.

                                       Povolená tonáž/Povinné poplatky:

                                       4.1.

                                       Dodatočný poplatok za vylovenú tonu

                           35 EUR/t

                                       4.2.

                                       Paušálny ročný poplatok:

                           5 390 EUR za 154 t v prípade plavidiel s vlečnými sieťami
                           1 960 EUR za 56 t v prípade plavidiel s lovnými šnúrami na lov na hladine

                                       4.3.

                                       Počet plavidiel oprávnených na rybolov

                           28 plavidiel s vlečnými sieťami
                           10 plavidiel s lovnými šnúrami na lov na hladine

               Dodatok 3

                  Rybársky denník

               Dodatok 4

                  Formát správ o polohe v rámci VMS

               OZNAMOVANIE SPRÁV V RÁMCI VMS POBREŽIU SLONOVINY SPRÁVA O POLOHE

                           Údaje

                           Kód poľa

                           Povinné (P)/Nepovinné (N)

                           Poznámky

                           Začiatok záznamu

                           SR

                           P

                           Systémový údaj; označuje začiatok záznamu

                           Miesto dodania

                           AD

                           P

                           Detail správy; adresát, trojmiestny alfabetický kód krajiny podľa ISO

                           Zdroj

                           FR

                           P

                           Detail správy; odosielateľ, trojmiestny alfabetický kód krajiny podľa ISO

                           Číslo

                           RN

                           N

                           Detail správy; poradové číslo záznamu pre príslušný rok

                           Druh správy

                           TM

                           P

                           Detail správy; typ správy: „ENT”, „POS“ alebo „EXI“

                           Názov plavidla

                           NA

                           N

                           Názov plavidla

                           Externé registračné číslo

                           XR

                           N

                           Údaj o plavidle; číslo uvedené na boku plavidla

                           Rádiový volací znak

                           RC

                           P

                           Údaj o plavidle; medzinárodný rádiový volací znak plavidla

                           Číslo v registri flotily EÚ

                           IR

                           N

                           Údaj o plavidle; jedinečné číslo plavidla: trojmiestny alfabetický kód vlajkového štátu podľa ISO, za ktorým nasleduje číslo

                           Zemepisná šírka

                           LT

                           P

                           Detail zemepisnej polohy; poloha ± 99 999 (WGS-84)

                           Zemepisná dĺžka

                           LG

                           P

                           Detail zemepisnej polohy; poloha ± 999 999 (WGS-84)

                           Rýchlosť

                           SP

                           P

                           Detail zemepisnej polohy; rýchlosť plavidla v desiatkach uzlov

                           Trasa

                           CO

                           P

                           Detail zemepisnej polohy; kurz plavidla na stupnici 360°

                           Dátum

                           DA

                           P

                           Detail zemepisnej polohy; dátum zaznamenania polohy UTC (RRRRMMDD)

                           Hodina

                           TI

                           P

                           Detail zemepisnej polohy; čas zaznamenania polohy UTC (HHMM)

                           Koniec záznamu

                           ER

                           P

                           Systémový údaj; označuje koniec záznamu

                     Detaily formátu
               Každý prenos údajov je usporiadaný takto:

                           —

                           dvojitá lomka (//) a znaky „SR“ označujú začiatok správy,

                           —

                           dvojitá lomka (//) a kód poľa označujú začiatok údaja,

                           —

                           jedna lomka (/) oddeľuje kód poľa od údaja,

                           —

                           dvojice údajov sú oddelené medzerou,

                           —

                           znaky „ER“ a dvojitá lomka (//) označujú koniec záznamu.

               Dodatok 5

                  Elektronické oznamovanie rybolovných činností

               Systémy elektronického zaznamenávania a podávania správ

                           1.

                           Každé plavidlo EÚ, ktoré loví ryby na základe tohto protokolu, musí byť vybavené funkčným systémom na elektronické zaznamenávanie a komunikáciu, ďalej len ERS (Electronic Reporting System – ERS), ktorý dokáže zaznamenať a odovzdávať údaje týkajúce sa rybolovných činností počas celej doby prítomnosti plavidla vo vodách Pobrežia Slonoviny. Plavidlo EÚ, ktoré nemá systém ERS alebo ktorého systém ERS nefunguje, nie je oprávnené začať rybolovnú činnosť vo vodách Pobrežia Slonoviny.

                           2.

                           Vlajkový členský štát a Pobrežie Slonoviny sa uistia, že ich vnútroštátne stredisko monitorovania rybolovu (FMC) disponuje informatickým zariadením a programami potrebnými na automatický prenos údajov ERS vo formáte XML dostupnom na http://ec.europa.eu/cfp/control/codes/index_en.htm a na elektronické uchovávanie údajov ERS minimálne počas troch rokov. Akákoľvek zmena alebo aktualizácia formátu sa musí identifikovať a datovať, pričom platnosť nadobudne po šiestich mesiacoch.

                           3.

                           Na prenos údajov ERS sa využívajú prostriedky elektronickej komunikácie spravované Európskou komisiou v mene EÚ.

                           4.

                           Zmluvné strany sa uistia, že údaje ERS sa zaznamenávajú postupne.

                           5.

                           Vlajkový členský štát a Pobrežie Slonoviny sa uistia, že ich strediská FMC si navzájom oznámia potrebné mená, elektronické adresy, telefónne čísla a čísla faxu. Každá následná zmena týchto údajov sa oznámi bez zbytočného odkladu.

                     Prenos údajov ERS

                           6.

                           Každé plavidlo EÚ, ktoré loví ryby na základe tohto protokolu:

                                       a)

                                       vedie elektronický lodný denník za každý deň prítomnosti plavidla vo vodách Pobrežia Slonoviny; každý druh je identifikovaný svojím trojmiestnym alfabetickým kódom organizácie FAO a vyjadrený v kilogramoch živej hmotnosti alebo v prípade potreby počtom jednotlivých rýb;

                                       b)

                                       bez ohľadu na ustanovenia stanovené v kapitole VII oznámi vždy, keď vpláva do vôd Pobrežia Slonoviny alebo z nich vypláva, množstvá, ktoré má na palube, a to za každý druh identifikovaný v oprávnení na rybolov;

                                       c)

                                       zaznamenáva úlovky ulovené vo vodách Pobrežia Slonoviny podľa druhu a podľa záťahov sieťou so spresnením množstiev úlovkov a odhodených úlovkov. V prípade druhov identifikovaných v oprávnení na rybolov musí kapitán vyznačiť aj absenciu úlovkov;

                                       d)

                                       bez ohľadu na ustanovenia ustanovené v kapitole V zaznamenáva preložené a/alebo vyložené množstvá podľa druhov;

                                       e)

                                       zasiela údaje ERS elektronickou cestou stredisku FMC svojho vlajkového štátu pred 23:59 UTC.

                           7.

                           Kapitán zodpovedá za presnosť zaznamenaných a zaslaných údajov ERS.

                           8.

                           Vlajkový štát sa uistí, že stredisko FMC bezodkladne zašle údaje ERS stredisku FMC Pobrežia Slonoviny podľa postupov a vo formáte uvedených v odseku 2.

                           9.

                           Stredisko FMC Pobrežia Slonoviny:

                                       a)

                                       spracováva všetky údaje ERS spôsobom, pri ktorom sa zachová ich dôvernosť;

                                       b)

                                       zasiela údaje ERS stredisku FMC vlajkového štátu plavidla najneskôr 48 hodín po ukončení každej prekládky a/alebo vykládky.

                     Technická porucha

                           10.

                           Vlajkový štát plavidla EÚ sa uistí, že kapitán, vlastník lode alebo jeho zástupca sú bezodkladne informovaní o každej technickej poruche systému ERS na ich plavidle.

                           11.

                           V prípade technickej poruchy systému ERS sa kapitán a/alebo vlastník lode uistí, že systém ERS je opravený alebo vymenený do jedného mesiaca od vzniku poruchy.

                           12.

                           Každé plavidlo EÚ, ktoré loví ryby s pokazeným systémom ERS, zasiela každý deň pred 23.59 UTC údaje ERS stredisku FMC svojho vlajkového štátu akýmkoľvek iným dostupným prostriedkom elektronickej komunikácie.

                     Neprijatie údajov ERS

                           13.

                           Stredisko FMC Pobrežia Slonoviny bezodkladne oznámi stredisku FMC príslušného vlajkového štátu a EÚ každé prerušenie v zasielaní údajov ERS plavidla EÚ, ktoré loví ryby na základe tohto protokolu.

                           14.

                           Hneď po prijatí tohto oznámenia stredisko FMC vlajkového štátu bezodkladne určí dôvody, prečo neboli údaje ERS zaslané a prijme primerané opatrenia na vyriešenie daného problému. Stredisko FMC vlajkového štátu bezodkladne informuje stredisko FMC Pobrežia Slonoviny a Európsku úniu o zistených príčinách a príslušných nápravných opatreniach.

                           15.

                           Stredisko FMC vlajkového štátu bezodkladne odošle chýbajúce údaje ERS stredisku FMC Pobrežia Slonoviny.

                           16.

                           V prípade, že stredisko FMC Pobrežia Slonoviny nefunguje, Európska únia raz za mesiac oznámi Pobrežiu Slonoviny súhrnné údaje ERS o plavidlách EÚ, ktoré lovili v jeho vodách.


title: 2011/576/EÚ: Rozhodnutie Európskeho parlamentu z  10. mája 2011 o absolutóriu za plnenie rozpočtu Európskej chemickej agentúry za rozpočtový rok 2009#Uznesenie Európskeho parlamentu z  10. mája 2011 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej chemickej agentúry za rozpočtový rok 2009

text:
               27.9.2011

               SK

               Úradný vestník Európskej únie

               L 250/150

         ROZHODNUTIE EURÓPSKEHO PARLAMENTU
   z 10. mája 2011
   o absolutóriu za plnenie rozpočtu Európskej chemickej agentúry za rozpočtový rok 2009
   (2011/576/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej chemickej agentúry za rozpočtový rok 2009,

               —

               so zreteľom na správu Dvora audítorov o overení konečnej ročnej účtovnej závierky Európskej chemickej agentúry za rozpočtový rok 2009 spolu s odpoveďami agentúry (1),

               —

               so zreteľom na odporúčanie Rady z 15. februára 2011 (05892/2011 – C7-0052/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 1907/2006 (3), ktorým sa zriaďuje Európska chemická agentúra, a najmä na jeho článok 97,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0127/2011),

               1.

               udeľuje výkonnému riaditeľovi Európskej chemickej agentúry absolutórium za plnenie rozpočtu agentúry za rozpočtový rok 2009;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej chemickej agentúry Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 34.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 396, 30.12.2006, s. 1.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2011
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej chemickej agentúry za rozpočtový rok 2009
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej chemickej agentúry za rozpočtový rok 2009,

                  —

                  so zreteľom na správu Dvora audítorov o overení konečnej ročnej účtovnej závierky Európskej chemickej agentúry za rozpočtový rok 2009 spolu s odpoveďami agentúry (1),

                  —

                  so zreteľom na odporúčanie Rady z 15. februára 2011 (05892/2011 – C7-0052/2011),

                  —

                  so zreteľom na článok 276 Zmluvy o ES a článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (ES) č. 1907/2006 (3), ktorým sa zriaďuje Európska chemická agentúra, a najmä na jeho článok 97,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0127/2011),

                  A.

                  keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2009 je spoľahlivá a že príslušné transakcie sú zákonné a správne;

                  B.

                  keďže rok 2009 bol druhým rokom činnosti Európskej chemickej agentúry;

                  C.

                  keďže 5. mája 2010 Európsky parlament udelil výkonnému riaditeľovi agentúry absolutórium za plnenie rozpočtu agentúry za rozpočtový rok 2008 (5) a v uznesení, ktoré je súčasťou rozhodnutia o absolutóriu, Európsky parlament okrem iného:

                              —

                              upozornil, že Dvor audítorov zdôraznil oneskorenia v operačných činnostiach spôsobené ťažkosťami pri implementácii IT systému a nedostatkom kvalifikovaných zamestnancov,

                              —

                              vyjadril spokojnosť s prvým úspešným rokom činnosti agentúry, pričom za jej rozpočtové hospodárenie bola v roku 2007 zodpovedná Komisia (GR pre podnikanie a priemysel);

                  D.

                  keďže rozpočet agentúry na rok 2009 predstavoval 70 400 000 EUR, čo je nárast o 6 % oproti rozpočtovému roku 2008,

                  1.

                  konštatuje, že v roku 2008 bola agentúra financovaná z dotácie Spoločenstva vo výške 62 200 000 EUR v súlade s článkom 185 nariadenia o rozpočtových pravidlách a z menšej časti z poplatkov, ktoré platí priemysel za registráciu chemických látok v súlade s nariadením REACH [nariadenie (ES) č. 1907/2006];

                  2.

                  zdôrazňuje skutočnosť, že príjmy agentúry v roku 2009 pochádzali najmä z ročnej dotácie zo všeobecného rozpočtu Európskej únie, ktorá sa zvýšila o 4 000 000 EUR v porovnaní s rokom 2008 (62 600 000 EUR), a z prostriedkov prijatých vo forme poplatkov vo výške 2 200 000 EUR; konštatuje, že príjem z poplatkov na základe REACH pochádza od podnikov, na ktoré sa vzťahuje povinnosť registrácie a oznamovania podľa nariadenia o REACH;

                  3.

                  poznamenáva, že zvýšenie v hlave 3 – Prevádzkové výdavky súvisí najmä s rastom nákladov na vývoj softvéru, keďže boli potrebné značné investície do skvalitnenia architektúry systému IT pre REACH a do ďalšieho vývoja komplexného nástroja na hodnotenie chemickej bezpečnosti a podávanie správ o chemickej bezpečnosti;

                  4.

                  v tejto súvislosti berie na vedomie, že agentúra preniesla do ďalšieho roka 29 % celkových rozpočtových prostriedkov (20 000 000 EUR) vzhľadom na uzatváranie zmlúv o veľkých projektoch súvisiacich s prípravou na prvý termín registrácie, ktoré sa neuzavreli do konca roka 2009; odporúča znížiť podiel prenosov rozpočtových prostriedkov v záujme dodržiavania zásady ročnej platnosti rozpočtu;

         Výkonnosť

                  5.

                  blahoželá agentúre k tomu, že v tabuľke, ktorá je prílohou k správe Dvora audítorov za rok 2009, vypracovala porovnanie činností uskutočnených v priebehu rokov 2009 a 2008 s cieľom umožniť orgánu udeľujúcemu absolutórium uskutočniť lepšie medziročné zhodnotenie jeho výkonnosti; konštatuje, že agentúra zvýšila počet dokončených dokumentov v súvislosti s registráciami (500 v roku 2009 a 70 v roku 2008) a počet žiadostí (1 000 v roku 2009 a 250 v roku 2008); okrem toho konštatuje zvýšenie počtu dokončených kontrol zhody (14 v roku 2009 a 1 v roku 2008) a počtu návrhov na harmonizovanú klasifikáciu a označovanie (30 v roku 2009 a 14 v roku 2008);

                  6.

                  vyjadruje spokojnosť s druhým úspešným rokom činnosti agentúry, pričom za jej rozpočtové hospodárenie bola v roku 2007 zodpovedná Komisia (GR pre podnikanie a priemysel); zdôrazňuje najmä, že agentúra bola zriadená hladko a relatívne rýchlo v dôsledku účinnej podpory zo strany jej materského GR, výmeny skúseností s inými podobnými agentúrami a poskytnutia silnej podpory zo strany hostiteľskej krajiny;

                  7.

                  víta iniciatívy agentúry na zlepšenie orientácie na zákazníka a postupov spätnej väzby; vyjadruje uznanie agentúre za to, že v roku 2009 uskutočnila prieskum medzi zainteresovanými stranami, a za to, že rozšírila podporné aktivity pre odvetvie (napríklad službu telefonického poradenstva pre hlavných registrujúcich, semináre, stretnutia v rámci siete a konzultácie pre verejnosť);

                  8.

                  žiada Dvor audítorov, aby vykonal audity výkonnosti agentúry;

         Prenesené rozpočtové prostriedky

                  9.

                  vyzýva agentúru, aby ďalej rozvíjala plánovanie a monitorovanie činností v oblasti obstarávania a plnenia rozpočtu, a to s cieľom ďalšieho zníženia objemu prenesených rozpočtových prostriedkov; konštatuje, že Dvor audítorov zaznamenal prenesenie rozpočtových prostriedkov v objeme 20 000 000 EUR (29 % rozpočtových prostriedkov) do rozpočtového roku 2010, z ktorých približne 88 % zodpovedá zatiaľ neuskutočneným činnostiam (alebo v niektorých prípadoch tovarom, ktoré neboli dodané) ku koncu roka; ďalej konštatuje, že 5 % rozpočtových prostriedkov (3 000 000 EUR) bolo zrušených;

                  10.

                  napriek tomu víta odhodlanie agentúry znížiť prenos viazaných rozpočtových prostriedkov v roku 2010 na menej ako 20 % a obmedziť zrušené rozpočtové prostriedky na podstatne nižšiu úroveň než v roku 2008; vyzýva preto agentúru, aby informovala orgán udeľujúci absolutórium o vývoji v tejto súvislosti;

         Ľudské zdroje

                  11.

                  konštatuje, že celkový počet pracovných miest v pláne pracovných miest sa v porovnaní s rokom 2008 zvýšil o 47 %; víta skutočnosť, že agentúra splnila plán pracovných miest do konca roku na 90 %; pripomína však, že je dôležité, aby agentúra naďalej monitorovala plnenie svojho rozpočtu a plánu prijímania zamestnancov;

         Vnútorný audit

                  12.

                  blahoželá agentúre k zriadeniu služby vnútorného auditu (Internal Audit Capability – IAC), ktorej úlohou je vykonávať vnútorné audity a poskytovať výkonnému riaditeľovi poradenstvo o riadení rizika a systémoch kontroly vydávaním nezávislých stanovísk a odporúčaní;

                  13.

                  uznáva, že útvar pre vnútorný audit (IAS) predložil konečný plán strategického auditu na roky 2010 – 2012 1. decembra 2009 (tri roky priebežne a každoročne aktualizované); vyzýva preto výkonného riaditeľa agentúry, aby informoval orgán udeľujúci absolutórium o obsahu tohto plánu auditu;

                  14.

                  vyzýva agentúru, aby informovala orgán udeľujúci absolutórium o opatreniach prijatých na zlepšenie systému kontroly posilnením finančných tokov, pracovných tokov, auditov, akčných plánov a hodnotení rizík;

                  15.

                  podnecuje agentúru, aby účinne zabezpečila:

                              —

                              dostupnosť všetkých prvkov potrebných na rozhodovanie o financovaní (t. j. štandardné formáty pracovného programu a finančných rozhodnutí),

                              —

                              riadne vymedzenie a šírenie potrebných informácií na každej úrovni,

                              —

                              uvádzanie všetkých zdrojov, ktoré sú k dispozícii prostredníctvom rozpočtu, v pracovnom programe,

                              —

                              dokončenie a aktualizáciu dokumentácie finančných postupov a kontrolných zoznamov;

                  16.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2011 (6) o výkonnosti, finančnom hospodárení a kontrole agentúr.

         (1)  Ú. v. EÚ C 338, 14.12.2010, s. 34.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 396, 30.12.2006, s. 1.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 252, 25.9.2010, s. 146.

         (6)  Prijaté texty, P7_TA(2011)0163 (pozri stranu 269 tohto úradného vestníka).


title: 2012/557/EÚ: Rozhodnutie Európskeho parlamentu z  10. mája 2012 o absolutóriu za plnenie všeobecného rozpočtu Európskej únie za rozpočtový rok 2010, oddiel VII – Výbor regiónov#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel VII – Výbor regiónov

text:
               17.10.2012

               SK

               Úradný vestník Európskej únie

               L 286/113

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie všeobecného rozpočtu Európskej únie za rozpočtový rok 2010, oddiel VII – Výbor regiónov
   (2012/557/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2010 (1),

               —

               so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0262/2011] (2),

               —

               so zreteľom na výročnú správu Výboru regiónov o vnútorných auditoch vykonaných v roku 2010 pre orgán udeľujúci absolutórium,

               —

               so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0090/2012),

               1.

               udeľuje generálnemu tajomníkovi Výboru regiónov absolutórium za plnenie rozpočtu Výboru regiónov za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 64, 12.3.2010.

      (2)  Ú. v. EÚ C 332, 14.11.2011, s. 1.

      (3)  Ú. v. EÚ C 326, 10.11.2011, s. 1.

      (4)  Ú. v. EÚ C 332, 14.11.2011, s. 134.

      (5)  Ú. v. ES L 248, 16.9.2002, s. 1.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel VII – Výbor regiónov
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2010 (1),

                  —

                  so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0262/2011] (2),

                  —

                  so zreteľom na výročnú správu Výboru regiónov o vnútorných auditoch vykonaných v roku 2010 pre orgán udeľujúci absolutórium,

                  —

                  so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0090/2012),

                  1.

                  zdôrazňuje, že Dvor audítorov poukázal vo svojej výročnej správe za rok 2010 na chyby týkajúce sa prijatia stáleho zamestnanca a verejného obstarávania na účely tlmočenia;

                  2.

                  vyjadruje spokojnosť s vysvetleniami, ktoré poskytol Výbor regiónov v súvislosti so zistenými chybami, ako aj s rozhodnutiami prijatými s cieľom zabrániť opätovnému vzniku tejto situácie (zlepšenie postupu prijímania úradníka z inej inštitúcie, nástroje na monitorovanie a kontrolu odhadov hodnoty zákaziek prostredníctvom štandardného dokumentu a zdokonalenie systému na monitorovanie a kontrolu ponúk prostredníctvom poštovej schránky s obmedzeným prístupom);

                  3.

                  víta skutočnosť, že Dvor audítorov na základe svojej audítorskej práce dospel k záveru, že v platbách ako celku za rok končiaci sa 31. decembrom 2010, ktoré sa vzťahujú na administratívne a iné výdavky inštitúcii a orgánov, sa nevyskytli významné chyby; najpravdepodobnejšia miera chýb, pokiaľ ide o administratívne výdavky vo všeobecnosti, sa odhaduje na 0,4 % (body 7.9 a 7.10);

                  4.

                  víta rozhodnutie Výboru regiónov vytvoriť a používať štandardný dokument na účel odhadov v prípade rokovacích konaní;

                  5.

                  konštatuje, že v roku 2010 mal Výbor regiónov k dispozícii viazané rozpočtové prostriedky v celkovej výške 90 800 000 EUR (88 000 000 EUR v roku 2009) a že miera využitia týchto prostriedkov sa zlepšila (99,4 % v roku 2010 oproti 98,37 % v roku 2009); zdôrazňuje, že rozpočet Výboru regiónov je čisto administratívny – 72 % prostriedkov je vynaložených na osoby pracujúce v inštitúcii a 28 % na budovy, hnuteľný majetok, vybavenie a rôzne prevádzkové výdavky;

                  6.

                  žiada Výbor regiónov, aby obmedzil zvyšovanie svojich budúcich rozpočtov na striktné minimum a v prvom rade využíval úspory a racionalizáciu existujúcich výdavkov s cieľom financovať nové činnosti, ktoré vytvára a ktoré pripravuje;

                  7.

                  vyzýva Výbor regiónov, aby radšej vykonal komplexné preskúmanie výdavkov vychádzajúce zo zásady zostavovania rozpočtu s nulovým základom s cieľom určiť úspory, než aby počas každého rozpočtového cyklu jednoducho pripočítaval k súčasným rozpočtom nominálny percentuálny nárast spôsobený infláciou;

                  8.

                  s uspokojením berie na vedomie, že v nadväznosti na žiadosť, ktorú Európsky parlament predložil vo svojom uznesení z 10. mája 2011 (6) o absolutóriu za rozpočtový rok 2009, Výbor regiónov zlepšil svoj rozpočtový postup, ktorý v súčasnosti pozostáva zo štyroch etáp: príprava rozpočtu administratívou Výboru regiónov, hodnotenie predbežného návrhu rozpočtu Komisiou pre finančné a administratívne záležitosti (CAFA), schválenie pozície Predsedníctva a plenárneho zhromaždenia Výboru regiónov k návrhu rozpočtu a overenie plnenia rozpočtu v polovici trvania (priebežné hodnotenie);

                  9.

                  víta skutočnosť, že Výboru regiónov aj Európskemu hospodárskemu a sociálnemu výboru sa 27. decembra 2011 nakoniec podarilo získať certifikát EMAS (schéma Európskej únie pre environmentálne manažérstvo a audit); žiada, aby bol informovaný o celkovom množstve použitej energie, ktorá sa vyrába z obnoviteľných zdrojov;

                  10.

                  vyjadruje spokojnosť s výsledkami, na ktoré sa poukazuje v hodnotiacej správe v polovici trvania o fungovaní dohody o administratívnej spolupráci medzi Výborom regiónov a Európskym hospodárskym a sociálnym výborom; poznamenáva najmä, že vytvorenie spoločných útvarov umožnilo týmto dvom výborom dosiahnuť rozpočtové úspory; očakáva, že Výbor regiónov zavedie odporúčania v oblastiach personálu (harmonizovanejšie pravidlá), sociálnych a zdravotníckych služieb a vnútorných útvarov; žiada, aby bol pred ďalším postupom udelenia absolutória informovaný o sume dosiahnutých úspor;

                  11.

                  oceňuje kvalitu súhrnu činností Útvaru pre vnútorný audit, ktoré vypracoval Výbor regiónov; žiada, aby sa čo najskôr vykonali audity o určovaní práv a o riadení rozpočtových riadkov a aby sa zlepšilo vykonávanie odporúčaní týkajúcich sa zavedenia noriem vnútornej kontroly a primeranosti finančných okruhov;

                  12.

                  vyjadruje blahoželanie Výboru regiónov za plán zlepšenia, ktorý prijal v nadväznosti na samohodnotenie týkajúce sa riadenia vlastnej organizácie (CAF (7): rámec na samohodnotenie verejných správ) a ktorého cieľom je:

                              —

                              zlepšiť dosah a kontrolu konzultačných a politických činností,

                              —

                              viac podporovať politické činnosti a zlepšiť medziinštitucionálne vzťahy, ako aj medzinárodné partnerstvá,

                              —

                              posilniť spoluprácu s miestnymi a regionálnymi samosprávami a ich združeniami, ako aj medzi nimi,

                              —

                              preskúmať potenciál zvyšovania účinnosti, a to aj z hľadiska prípadného zníženia cestovných nákladov, ktoré je v prípade politických mechanizmov Výboru regiónov možné dosiahnuť prostredníctvom využívania videokonferencií,

                              —

                              zlepšiť podporu poskytovanú členom Výboru regiónov, pokiaľ ide o informovanie zástupcov občanov o činnosti Výboru regiónov,

                              —

                              pravidelne organizovať semináre pre riadiacich pracovníkov za účasti predsedu Výboru regiónov;

                        želá si, aby bol informovaný o tejto iniciatíve v rámci výročnej správy o činnosti;

                  13.

                  oceňuje dlhodobo vysokú kvalitu výročných správ o činnosti; očakáva, že výročná správa o činnosti bude v budúcnosti doplnená o podrobný prehľad všetkých ľudských zdrojov, ktorými Výbor regiónov disponuje, a to podľa kategórie, platovej triedy, pohlavia, účasti na odbornom vzdelávaní a štátnej príslušnosti;

                  14.

                  opätovne potvrdzuje svoje stanovisko, že v záujme transparentnosti by mali byť vyhlásenia o finančných záujmoch členov všetkých inštitúcií vrátane ich pravidelných aktualizácií dostupné na internete; v tejto súvislosti s uspokojením berie na vedomie, že Predsedníctvo Výboru regiónov sa v decembri 2011 rozhodlo zverejniť vyhlásenia o finančných záujmoch členov na svojej internetovej stránke, a to v oddiele obsahujúcom informácie o členoch výboru;

                  15.

                  konštatuje, že v Zmluve o fungovaní Európskej únie sa zdôrazňuje význam zásady subsidiarity, čo posilňuje úlohu Výboru regiónov; v tejto súvislosti chváli Výbor regiónov predovšetkým za jeho prácu na stratégii Európa 2020 a činnosť v oblasti viacúrovňového riadenia;

                  16.

                  domnieva sa, že výročná správa o vplyve Výboru regiónov je užitočným nástrojom na hodnotenie činnosti výboru;

                  17.

                  žiada, aby sa všetky stanoviská Výboru regiónov pripájali k príslušným spisom.

         (1)  Ú. v. EÚ L 64, 12.3.2010.

         (2)  Ú. v. EÚ C 332, 14.11.2011, s. 1.

         (3)  Ú. v. EÚ C 326, 10.11.2011, s. 1.

         (4)  Ú. v. EÚ C 332, 14.11.2011, s. 134.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 250, 27.9.2011, s. 102.

         (7)  Spoločný hodnotiaci rámec, Európsky inštitút verejnej správy, Maastricht, 2006.